# Adatvesztés elkerülése

Az OmegaT stabil alkalmazás. Ennek ellenére - mint minden program esetén - célszerű elővigyázatosnak lenni az adatok megőrzése érdekében.

Fordítás közben az OmegaT a folyamat mindenkori eredményét a projekt `/omegat` nevű alkönyvtárában lévő fordítási memóriában tárolja.

Emellett az OmegaT a fordítási memóriáról biztonsági másolatot készít egy `project_save.tmx.YEARMMDDHHNN.bak` nevű állományban, amikor a projektet megnyitja vagy újból betölti. A YEAR az évszám 4 számjegye, az MM a hónap, a DD a nap, a HH és az NN pedig a fordítási memória korábbi mentésének órája és perce.

Ha úgy gondolja, fordítási adatok vesztek el, kövesse az alábbi eljárást:

1. zárja be a projektet
2. nevezze át a `project_save.tmx` állományt valami könnyen megjegyezhetőre (pl. `project_save.tmx.ideiglenes`-re)
3. válassza ki azt a biztonsági mentésű fordítási memóriát, amelyik feltehetőleg tartalmazza a keresett adatokat
4. nevezze át `project_save.tmx`-re
5. nyissa meg a projektet

A fontos adatok elvesztésének elkerülése végett:

- Rendszeresen mentse a `/omegat/project_save.tmx` állomány tartalmát biztonsági tárolóra, pl. CD-re vagy DVD-re.
- Amíg alaposan meg nem ismerkedik az OmegaT-vel, időről időre állítsa elő a célnyelvi állományokat és ellenőrizze, hogy azok a legutóbbi fordítást tartalmazzák-e.
- Különösen ügyeljen, amikor egy projekt közepén a `/source` állományain hajt végre módosításokat. Ha a forrásállomány a fordítás megkezdése után módosul, előfordulhat, hogy az OmegaT nem talál meg egy már lefordított szövegrészt.
- Kezdésnek próbálkozzék ezekkel a súgószövegekkel. Ha problémába ütközik, küldjön üzenetet az OmegaT felhasználói csoportja részére. Azon a nyelven írjon, amelyikben a leginkább járatos.

Jogi tudnivalók