# Állományszűrők

- Az Állományszűrők párbeszédablak
  - Szűrőbeállítások
  - A Szűrőszerkesztés párbeszédablak
    - Forrásállomány típusa, állománynevek mintái.
    - Forrásállományok és célnyelvi állományok kódolása
    - A célnyelvi állomány neve
      - A Minta hozzáadása/szerkesztése párbeszédablak

Az OmegaT rugalmasan alakítható szűrőket tartalmaz, amelyekkel működésüket alapvetően Ön határozhatja meg. Az állományszűrők olyan programrészek, amelyekkel:

- A dokumentumot meghatározott állományformátumban olvashatja be. Ilyen például az egyszerű szöveg.
- A fordítandó tartalmat kiemelheti az állományból.
- Automatizálhatja a lefordított dokumentumok nevének módosítását, miközben a fordítandó szöveg helyére annak fordítása kerül.

Az állományszűrők alapbeállításai a legtöbb felhasználó igényeinek megfelelnek. Ha változtatni szeretne a beállításokon, a főmenü Beállítások -> Állományszűrők... pontját kiválasztva nyissa ki a fő párbeszédablakot.

Vigyázat! Ha a szűrők beállításait nyitott projekt mellett módosítja, adatvesztést idézhet elő. Ha nyitott projekt mellett módosítja a szűrők beállításait, azok életbe lépéséhez a projektet újból be kell töltenie.

# Az Állományszűrők párbeszédablak

A párbeszédablak az elérhető állományszűrők felsorolását tartalmazza. Ha valamilyen típusú állományokat nem szeretne az OmegaT-vel lefordítani, a mellettük lévő név bejelölésének megszüntetésével kikapcsolhatja az adott szűrőt. Ekkor az OmegaT a projekt betöltésekor a bejelöletlen állományfajtákat kihagyja és a célállományok létrehozásakor módosítás nélkül átmásolja őket. Ha a későbbiek folyamán mégis a szűrő használata mellett dönt, mindössze jelölje be a négyzetet.

Az Alapbeállítások pontra kattintva az állományszűrőket visszaállíthatja alapbeállításukra.

Ha be akarja állítani, hogy az adott szűrő mely állományokat milyen kódolásban dolgozzon fel, válassza ki a szűrőt a listáról és kattintson a Szerkesztés pontra.

## Szűrőbeállítások

Három szűrő rendelkezik speciális beállításokkal. A beállítások módosításához válassza ki a szűrőt a listáról és kattintson a Beállítások pontra. A szűrők és a hozzájuk tartozó egyes beállítások a következők:

- Egyszerű szövegek
  Bekezdésekre tagolás sortöréseknél, üres soroknál vagy sohasem
    Ha a mondatdarabolási szabályok be vannak kapcsolva, a szöveg tovább darabolódik az elérhető szabályok szerint.
- XHTML-állományok
  Attribútumok fordítása
    A kiválasztott attribútumok szövegrészekként jelennek meg a szerkesztőablakban.
  Bekezdés <br /> esetén
    A <br /> HTML-címke megjelenése új bekezdést kezd el szövegdarabolás céljából.
- HTML és XHTML típusú állományok
  Kódolási deklaráció
    Az OmegaT a célállományhoz kiválasztott kódolás alapján hozzáadhat egy kódolási deklarációt vagy felülírhatja az állományhoz tartozó kódolási deklarációt.
  Attribútumok fordítása
    A kiválasztott attribútumok szövegrészekként jelennek meg a szerkesztőablakban.
  Bekezdés <br /> esetén
    A <br /> HTML-címke megjelenése új bekezdést kezd el szövegdarabolás céljából.

## A Szűrőszerkesztés párbeszédablak

A párbeszédablakban beállíthatja a szűrő által feldolgozandó forrásfájlok nevének mintáit, testre szabhatja a fordított állományok fájlnevét, valamint kiválaszthatja, milyen kódolásokat fog használni az állományok betöltésére és fordításuk mentésére.

Állományszűrő mintájának módosításához módosítsa közvetlenül a mezőket vagy kattintson a Szerkesztés pontra.

Új állományszűrő hozzáadásához kattintson a Hozzáadás pontra.

Ugyanaz a párbeszédablak jelenik meg minta hozzáadása és minta szerkesztése esetén. A párbeszédablak hasznos, mert a célállományok nevéhez speciális mintaszerkesztőt foglal magában, amellyel testre szabhatja a kimeneti állományok nevét.

### Forrásállomány típusa, állománynév mintája

Amikor az OmegaT a forráskönyvtárban egy fájlt észlel, megpróbálja a kiterjesztésének megfelelő szűrőt használni. Pontosabban fogalmazva, az OmegaT megkísérli a forrásállományok nevének mintáját a fájlnévhez illeszteni.

Például az `*.xhtml` minta illik minden `.xhtml` kiterjesztésű állományhoz. Ha sikerül a megfelelő szűrőt fellelni, akkor az állomány feldolgozása ennek segítségével történik. Például alaphelyzetben a rendszer az XHMTL-szűrőt használja `xhtml` kiterjesztésű állományok esetén.

Az egyes állományszűrőkhöz tartozó állománynevek mintáit módosíthatja, illetve újakat adhat hozzájuk.

A forrásállomány nevének mintája a Keresés során használatoshoz hasonló helyettesítő karaktereket használ.

A '*' karakter nulla vagy több karaktert helyettesít. A '?' karakter pontosan egy karakternek felel meg. Az összes többi karakter önmagát reprezentálja.

Ha például azt szeretné, hogy az egyszerű szöveg szűrője az (`olvassel`, `olvass.el` és `olvassel.txt`) elolvasandó állományokat egyaránt kezelje, használja az `olvass*` mintát.

### Forrásállományok és célnyelvi állományok kódolása

Az állományformáknak csak egy részéhez tartozik kötelező kódolás.

Azok az állományformák, amelyek nem írják elő kódolásukat, azt a kódolást használják, amelyet a nevüknek megfelelő kiterjesztéshez Ön meghatároz. Például alapbeállításban a `.txt` fájlok betöltése az adott operációs rendszerben alapértelmezettként beállított kódolással megy végbe. A forrásszöveg kódolását megadhatja bármely állománynévmintához külön-külön.

Az ilyen állományokat bármely kódolás szerint ki is írathatja. Alapbeállításban a mentendő állomány kódolása megegyezik a forrásállományéval.

A forrásszövegek és a célnyelvi szövegek kódmezői lenyíló elemeket tartalmaznak, melyekben megjelenik az összes támogatott kódolás. <auto> esetén a kódolás kiválasztását az OmegaT-re bízza. Ilyenkor a program ekként jár el:

- Az OmegaT az esetleges kódolási deklaráció (HTML-állományok, XML alapú állományok) alapján következtet a forrásállomány kódolására.
- Az OmegaT egyes állományformák (Java properties stb.)esetén kötelező kódolás használatára van beállítva.
- Az OmegaT szöveges állományok esetén az operációs rendszer alapértelmezett kódolását használja.

### A célnyelvi állomány neve

Vannak helyzetek, amikor hasznos lehet, ha a fordított állományok automatikusan más nevet kapnak, például úgy, hogy a nevük után beszúródik a célnyelv kódja.

A célnyelvi állománynév sajátos szerkezetű, ezért ha ezt kívánja szerkeszteni, kattintson inkább a Szerkesztés... pontra és térjen át a Mintaszerkesztés párbeszédablakra. Ha a szűrő alapbeállítását szeretné visszaállítani, kattintson az Eredeti gombra.

A nevet módosíthatja közvetlenül az Állományszűrő párbeszédablak Célállománynév mintájának a mezőjében.

#### A Minta hozzáadása/szerkesztése párbeszédablak

- Az alapbeállítás a `${filename}` -- a forrásállomány teljes neve kiterjesztéssel együtt, így a lefordított állomány neve azonos a forrásállományéval.
- A `${nameOnly}` segítségével csak a forrásállomány nevét szúrja be kiterjesztés nélkül.
- `${extension}` -- a forrásállomány kiterjesztése.
- `${targetLocale}` - célnyelvi környezet kódja ("xx_YY" alakban).
- `${targetLanguage}` - a célnyelv és az ország kódja ("XX-YY" alakban).
- `${targetLanguageCode}` - csak a célnyelv ("XX").
- `${targetCoutryCode}` - csak a célország ("YY").

Jogi tudnivalók